khistorydata/jeongjo-sjw-relations huggingface dataset:
정조 7년
癸卯七月十一日巳時。上御誠正閣。時原任大臣入侍時。領中樞府事金尙喆。領議政鄭存謙。判府事徐命善鄭弘淳李徽之洪樂性。領敦寧金熤。觀象監提調尹東暹。戶曹判書徐有隣。禮曹判書李在協。京畿監司沈頤之。右副承旨柳誼。假注書沈晉賢。記事官李崑秀尹行任。以次進伏訖。存謙曰。夜間聖體。若何。上曰。一樣矣。奉審陵上。則形體。何如。存謙曰。俄已詳陳於圖形。莎臺石。蹲縮有罅隙矣。有隣曰。罅隙處不至大段矣。上曰。自亥方至丑方有頉。則其間。亦不少矣。自前枯損之患。亦云數矣。未知已往修補處。則更無頉乎。存謙曰。然矣。上曰。周廻幾尺乎。存謙曰。七十尺矣。上曰。今年年運。無頉云乎。命善曰。無頉。故試擇日字。則八月二十五日爲吉云。其間日字不遠。如能善爲蓋覆。則必無滲透之慮矣。上曰。役事一日內。可以爲之乎。東暹曰。甲子明陵役事。亦於一日內完役矣。存謙曰。年年如此。每煩聖慮。今年則決然始役。以圖完固之道。似好矣。上曰。方欲斷而行之。諸議以爲如何。尙喆曰。如論完固久遠之計。莫如依甲子明陵例爲之也。命善曰。年年役事。實爲切悶。今番則必爲大役。以圖永安之計。好矣。弘淳曰。一時大役。雖似悶迫。不猶愈於年年修補乎。上曰。北道陵寢。亦年年修補。故今年則斷而行之矣。弘淳曰。果如聖敎矣。徽之曰。逐年修補。每未洽當。一時爲之。無未足之處。然後更無後慮矣。樂性曰。年年不得放心。實是可悶。今年則決定改築。好矣。熤曰。明陵甲子役事後。更無有頉之事。今亦一依甲子已行之例。似好矣。上曰。每年如此。不安。極矣。今若因此有久遠之效。則誠萬幸矣。存謙曰。雖以明陵事觀之。先朝下敎。有無歲無之之敎矣。甲子以後。迄無有頉之事矣。上曰。其時擇日。在於八月十九日。而始役於初九日。今不必預爲傳敎矣。先朝傳敎。在於何日耶。存謙曰。七月十八日。下敎矣。上曰。其時都提擧。誰耶。命善曰。伊時。領相金在魯爲之矣。上曰。今番則誰當爲之。尙喆曰。當依甲子舊例矣。上曰。設都監則當別出都提調。而聞判府事。向於北道陵役。躬執坂鍤。誠力異常云。卿若不以勞。則誠幸矣。弘淳曰。臣豈有異於衆之才乎。上曰。以北道事觀之。誠力可感。卿必善爲矣。尙喆曰。判府事每事如此。雖尋常土木之役。制作皆堅固矣。上曰。筋力無可當者。今番北道事後。又當有經歷之效矣。弘淳曰。隨事盡誠而已。豈有他才乎。上曰。雖未及落點。而凡百經紀之事。預爲留意也。弘淳曰。擧行之事。謹當經紀矣。上曰。得人最難。可合於看役者。預先求之也。弘淳曰。今番北道率去金希慶者。似勝於他人矣。上曰。今年則畿邑軍丁。不可用之。豈有不可雇用之義乎。聞近來畿邑軍。元不上來。自京雇用云矣。命善曰。雇用則。好矣。弘淳曰。百名三日赴役。則足可爲之矣。上曰。年年陵役。自畿營分定之軍丁。爲幾名。頤之曰。入役軍則三十名。莎草軍則從役處之大小。分定矣。上曰。昨年莎草。用幾張云耶。頤之曰。昨年則臣未及知。而從前之例。或入五百張。或入六百張。而皆自京運去云矣。上曰。今番則不必用畿民之力。而假家則勢將自畿營爲之。甕家則戊子獻陵役事。亦不爲之。上用油遮日。甲子明陵役事亦然。今亦依此爲之。似好矣。弘淳曰。石物排設之後。甕家亦不安矣。上曰。畿伯取考甲子戊子及甲申健元陵役事時前例。商量爲之。一切用民之事。省約。可也。此亦仰體之一端。必勿使畿民偏勞也。上曰。甲子役事。陵上周圍爲六十三尺。高九尺九寸。今此元陵高廣。爲幾尺耶。尙喆曰。未能詳記矣。上曰。翰林出去。丙申年山陵儀軌持入。崑秀承命出。持儀軌以入。上曰。尺數。幾何。存謙曰。前面高十尺。欄干石。比他陵寬闊矣。弘淳曰。元陵周圍。有加於他陵。高則不加高矣。上曰。圓徑比他陵有加。高不加高。而猶有此蹲縮之患。則或因土性而然耶。存謙曰。土性則不然矣。上曰。因山後封築之役。幾日爲之耶。尙喆曰。三日爲之矣。上曰。甲子亦爲前期始役矣。弘淳曰。雖非改封築之役。三四日前期。然後可以爲之矣。上曰。油芚。何處進排乎。存謙曰。自長興庫繕工監進排。而今番則比前例加封一重。似好矣。上曰。雨晴後判府事進去陵所。奉審以來。油芚加覆。則不必然矣。禮判。申飭陵官。使之逐日奉審。好矣。弘淳曰。奉審時。何以爲之乎。上曰。除朝辭。畿伯不必陪行。回還後言送政院。則當使入侍矣。尙喆曰。無狀賤臣。不能盡力於摠護之任。致有此年年有頉之患。乞被恩譴。以安賤心焉。樂性曰。臣亦伊時任事之臣也。同被罪罰。然後可以安於心矣。上曰。卿等豈可如是成言乎。因山之後。予亦展謁而不能致察。皆予之過也。尙喆等曰。聖敎至此。臣等不敢更有所達矣。弘淳曰。向以德陵樹木疏剔事。有問議諸大臣之敎矣。今適齊進。下詢處之。如何。上曰。德陵樹木蔥蔚。及爲害於陵上云。而百餘株拱抱之木。輕易翦伐。亦甚未安。諸大臣之意。如何。尙喆曰。禁養樹木。將以有益也。而今反爲害。則從便疏剔。亦何妨乎。存謙曰。就其最近。不得已可伐者伐之。恐無不可矣。命善曰。年久陵寢。不可猝爲伐木。姑觀來頭而處之。似好矣。徽之曰。臣未知其形便。而有害則略略剔去。恐無所妨矣。但百餘株樹木。一時盡伐。則似重難矣。弘淳曰。臣於其時書啓。已爲詳達。而陰翳之故。陵上土性。亦陰濕不堅硬矣。樂性曰。一時盡伐。則雖難輕議。而從緊急處。先爲開剔。似無妨矣。上曰。欲去陰翳之患。則無論緊歇。盡伐百餘株後。可無患耶。弘淳曰。陵上則向南。而辰時始見日色。申後卽復陰翳。今若剔去最近處百餘株。則可無此患矣。熤曰。雖以私家墓木觀之。太近則反爲害於莎草矣。今此陵寢。養木爲害。則略伐其最近處。似無妨矣。上曰。年前大臣奉審時。定其當伐之木云矣。弘淳曰。伊時以刀刻識之矣。今則磨滅不可見矣。上曰。雨後農形。如何云耶。尙喆曰。聞楊州人所傳。雨後大勝云矣。上曰。豐德通津坡州高陽等處。如何云耶。頤之曰。未移處已無及矣。其中移秧者。雨後頗蘇云矣。尙喆曰。比昨年則大體少勝云矣。上曰。領敦寧。何時往坡州耶。其時移秧處。被旱。如何耶。熤曰。其時所見。誠切悶矣。今番甘霈後。似或少勝矣。上曰。判府事之病。果是何證耶。弘淳曰。醫云心經之病。而今年則比昨年少勝矣。上曰。善爲調攝。以爲趁陵役夬差之地。好矣。存謙曰。今番咨文。雖善作。而其中威顔之威字。爲彼國之忌諱云。使之改之。似好矣。上曰。依此爲之。此後則使譯官輩。探知其忌諱字以來。今番咨文草。亦招致解事譯官。細檢其忌諱之有無。可也。有隣曰。今方正書。臣則先爲退出。改付標以入乎。上曰。依此爲之。命善曰。春間陳賀時。閣臣馬帖。何以爲之乎。上曰。爲慮本寺馬之不敷。姑令置之矣。以今番濟州貢馬賜給。可也。上曰。今則虛司果人。已盡付職耶。命善曰。幾盡區處。餘者只是十五六云。而此輩之積滯。專由於多出復職之致。上曰。果然矣。命善曰。奉朝賀金致仁。曾已稟定以文職。如有四瓜。則其三瓜區處。虛司果一瓜則復職爲定矣。今不從定式。故致有積滯之患矣。上曰。近日復職。乃文十窠也。其餘則區處虛司果云矣。命善曰。然矣。上曰。承傳中如權中憲則可矜矣。命善曰。此人則雖騎郞。可以爲之矣。存謙曰。胎封山相地官。則必欲廣求。而姑待三望中地方官所報。知其有無頉。然後可以更議矣。命善曰。酒泉。名勝地也。如無頉則幸矣。尙喆曰。春川亦好。邑名壽春。甚是奇妙矣。上曰。地方則。何處最近耶。存謙曰。原州比春川稍遠矣。尙喆曰。當宁胎封。尙未有儀物矣。及今爲之。恐合事宜矣。上曰。如此歉歲。豈可爲之。存謙曰。關東則年事少勝云矣。上曰。今此胎封。今月內可以爲之耶。命善曰。今月內決難周旋。八月則有拘忌云矣。上曰。然則以九月爲定。而列邑廚傳之弊。亦甚可悶。從事官書寫官等。或兼或除。似無妨矣。存謙曰。地方官報狀齊到後。可以草記擧行矣。上曰。依此爲之。仍命退諸臣以次退出。
정조 7년
癸卯七月十一日申時。上御誠正閣。左副承旨入侍時。左副承旨林錫喆。假注書李敬五。記事官李崑秀尹行任。以次進伏訖。上曰。雲陰乍散。似有開霽之望矣。錫喆曰。今始周洽。不可以過潦論。而旣霈之後。尤切望晴之思矣。仍命退。諸臣以次退出。
정조 7년
行都承旨沈豐之坐。行左承旨李亨逵坐直。右承旨徐鼎修坐直。左副承旨林錫喆坐。右副承旨柳誼坐。同副承旨金峙默坐。注書二員未差。假注書李暾病李敬五仕直。事變假注書金良倜仕。
정조 7년
傳于金峙默曰。推考房承旨入侍。
정조 7년
傳于金峙默曰。禮房承旨入侍。
정조 7년
以司諫洪彦喆。正言洪聖淵。掌令李運彬。持平權裕牌不進罷職傳旨。傳于李亨逵曰。只推。
정조 7년
金峙默啓曰。假注書沈晉賢。身病猝重。勢難察任。今姑改差。何如。傳曰。允。
정조 7년
假注書沈晉賢改差。代李暾爲假注書。
정조 7년
以咸鏡監司永興府民家漂沒事狀啓。傳于金峙默曰。漂戶。無論全家與未全家。依近例另施恤典後狀聞事。分付戶曹。仍令嚴飭地方官。斫給材木。着意存恤。期於奠接事。一體。分付。
정조 7년
金峙默。以司僕寺言啓曰。濟州前牧使李文爀。遞任進上馬三匹。今纔上來。禾毛色別單書入。依例內廐立養。而其中騮馬一匹。瘦病特甚。莫重進上。以病馬苟充封進。事極駭然。當該前牧使。不可無警。推考。何如。傳曰。允。
정조 7년
領議政鄭存謙箚曰。伏以。近日朝廷之不尊。百度之隳壞。莫非如臣庸陋忝竊匪據之致。而至於今日賓對。而臣之昏懦溺職之罪。益彰著而莫可收拾矣。噫。都兪肅敬之地。筵體何等至嚴。而參聞訏謨之列。朝儀之壞損。乃至於此。臣旣不能躬自董率。又不能隨卽糾正。至勤飭敎。一則臣罪。二則臣罪。萬萬惶悚。無以自容。惟今振刷之道。立綱。先自大官始。然後其餘可飭。玆不敢不冒罪陳籲。仰請譴何。伏乞聖明。亟削臣職。使具僚知警。私分少安焉。答曰。省箚具悉卿懇。近日朝廷之不尊。職由大臣之不尊。筵體屑越。特次第間事。諸宰問備。大臣便引辭箚。予恐朝廷之不尊。自今爲愈甚矣。卿何不念及於是耶。卿須安心。勿復控辭也。噫。勵精振刷之功。予猶未暇自謀。無怪卿等之退沮。而一事二事。但欲姑且。任他流弊。未知至於何境。目下區區期勉。惟在董正二字。更冀卿之深諒也。仍傳曰。此批答。遣史官。傳諭于領議政。
정조 7년
大司成閔鍾顯疏曰。伏以。臣向於泮宮試士之日。伏奉國子新除。繼有勿拘解由之命。恩出常格。義在往役。且惶且感。冒昧祗肅。退伏惟念。臣之無似。遭際休明。生成拂拭。受恩如天。而涓埃莫効。愧懼常切。不圖下邑之待罪。荐被重宸之收召。遂從逖違之餘。獲近天日之光。榮耀旣極。志願永伸。而格外恩命。又益隆摯。臣誠惝怳隕越。感涕自零。不知何以得此於聖朝也。在臣區區之義。惟當殫竭奔奏。以效微誠之萬一。而惟玆師儒之任。卽臣已試之地。雖其夤緣幸會。屢叨匪據。而曾無絲毫之報。仰裨文明之化。辜恩曠職。至今追訟。其何敢諉以宿踐。晏然久居。以益其罪戾哉。用敢不避僭猥。冒控衷懇。伏乞聖慈。俯垂諒察。亟許鐫免。以幸公私焉。抑臣竊伏念自古國家。建置學校。蓋將由是而敎育英才。培養元氣。以爲笙鏞黼黻之具者。其意豈徒然哉。三代敎條之備。不暇遠引。恭惟我朝右文爲治。鴻儒碩士。彬郁輩出。于以賁至治而煥王猷者。寔有賴於列聖朝儲養扶植之澤。猗歟。盛矣。式至於今。我殿下居君師之位。任繼開之責。首先惓惓於造士作人之方。爰簡廷臣。以講以製。俾各通明經術。嫺習辭命。蔚然爲王國之需。士之生於斯世者。可謂千載一有之會。而獨於太學首善之地。因循疎略。尙未有一副當規模。聖明亦嘗慨然於斯。思所以矯捄通變。而特有所未遑耳。臣嘗與聞纂修之役。而謹稽我祖宗朝故事。其於勸課作興之政。固已靡不用極。而必皆先之於館學。或親臨太學。論經試藝。或召對齋儒。講問所學。或賜賞給畫。或直赴殿試。又或召致師儒。使之勉諭。待遇殊異。寵渥頻繁。誠以敎養之有得失。而人才之盛衰。邦運之興替係焉耳。若言其節目之詳。則我世祖大王。嘗置九齋於成均館。大學論語孟子中庸詩書春秋禮記周易各爲一齋。每年春秋。本館及禮曹藝文館堂上及臺諫一員。會坐講所。逐文討論。必其義理融貫。句讀精熟者。方升次齋。升至易齋。已通者量才敍用。每式年直赴會試。或不中。後式年。亦令直赴。蓋是法也。載於六典。而至是申明焉。睿宗朝。聚成均館儒生二百人。每年三九月。政府禮曹館閣堂上。會成均館。或講論。或製述。三書大通。三次一等者。直赴文科會試。其次直赴生進會試。四學。揀擇儒生八十人。會南學講製。如成均館例。中宗朝。嘗親祭文廟。仍詣明倫堂。橫經問難。大司成柳崇祖。率儒生進箋。仍獻綱目十箴等書。批旨嘉奬。且命抄啓居齋儒生。遂除趙光祖等三人職。又以勸學節目。諭諸生曰。儒坐雖在學宮。若不藏修。亦無實效。須令日日聽講。其所讀書。逐日爲書徒。每月季進呈禮曹。或歲抄或半年。通考其分數多少。優等者或給分。或直赴。若有不時試取。則須以就學聽講。日數多者。方許錄名。爲進士及第。噫。斯皆我列聖躬行心得之餘。而良法美規。燦然具備。其在于今。惟當按而行之。而況迺者。祗獻寶鑑。至闡謨烈。修明曠典。事若有待。詩曰。不愆不忘。率由舊章。又曰。豈弟君子。遐不作人。臣敢以是誦焉。至於館學置士之方。則臣嘗見先正臣李珥著爲成說。進于宣廟。有曰。今之取人。只以文藝。不以德義爲貴。凡士之日用行事。無非求利之術。如此而士習。何由可正乎。爲今之計。當使八道及京師五部。每年一度。選生員進士幼學稍有學問之志。不爲非義之人。不必太高其選。只知道學之可尙者。皆當與焉。錄其名。悉移于吏禮曹。吏曹禮曹。會于一處。按其簿而更加商議。取上舍生二百人。居于太學。分五番。每番四十人。雖在鄕者。必及期而至。又取幼學二百人。分處四學。每學五十人。亦分五香。每番十人。名之曰選士。別擇儒臣之學成行尊者。使誨諸生。其學必本之人倫。明乎物理。擇善修身。以成德爲期。曉達治道。以經濟爲志。如有學行中是者。授之以職。若其信道不篤。行己無檢者。刊其籍。外方與選之人。則又隨其多少。居于鄕校。量宜分番。俾受敎於訓導。除式年及大擧別試之外。庭試則選士得參。而凡儒不與焉。式年則選士之爲生進者赴館試。而其餘生進。赴鄕漢城試。則諸生又知選士之爲重矣。又嘗撰進學校模範十六條。而言于上曰。此乃作成人才。挽回世道之一大機會。儻令依此施行。持之以悠久。則狂瀾之倒。庶可回矣。宣廟答以用意甚勤。從當擧行。不幸珥沒而事未就。汔爲識者之恨。逮我寧陵之世。大司成金益熙上疏曰。昔程子看詳學制。請制尊賢堂。以延天下道德之士。今若稍倣此意。使近侍之臣。悉心推訪。又令諸道監司。各貢賢良。勿論前銜生進幼學而延聘。闢一延英院於太學。俾處其中。本館堂上及師儒以上。日與之討論經典。商確治道。俟其學通才鍊。別爲升擢。則庶有補於作興。孝廟嘉奬。設院一事。必欲先施而未果焉。夫以先正明體適用之學。深思熟講。以贊聖朝莪育之化者。不越乎選士一事。而益熙所論。又本於先儒之制。則其爲當行。恐無容議。況今儲養人才。作新土風。以爲光前裕後之謨者。尤不宜少緩。詩曰。豐水有芑。武王豈不仕。貽厥孫謀。以燕翼子。臣於此。誠不勝其頌祝焉。至若檢察觀光。有程子三學條制。敎學序目。有朱子白鹿院規。其他可合設施之端。不敢盡煩條列。而獨以敎士之方。莫該於列朝成憲。取士之法。莫善於先正定論。故敢玆歷陳。仰備淸燕之覽。唯願聖上。博采群書。周諮衆論。斟酌損益。以成一王之制。以基萬代之休焉。且臣伏念泮中。舊無文獻。只有故判書臣李鼎輔所編太學成典。而尙患疎漏。今若命館閣之臣。就公私書籍。撮其有關於學校者。輯爲一書。藏之本館。則不但儀文典禮之有所考據。其於修擧振作之方。亦非小補。竝乞聖明之留神焉。答曰。省疏具悉。疏陳多士勸奬之方。言皆切實。況列朝盛擧。實爲今日之急務。原疏。下館閣廟堂。使之各具意見獻議。本館無掌考之文跡。豈非欠事。所請亦爲依施。卿其勿辭行公。
정조 7년
癸卯七月十二日巳時。上御誠正閣。禮房承旨入侍時。稟事閣臣徐龍輔。右承旨徐鼎修。假注書李敬五。記事官李崑秀尹行任。以次進伏訖。上曰。今日當坐直乎。鼎修曰。當以傳香番入直矣。上曰。房望。更爲修整以入。可也。上曰。侍講院書冊。何當還置乎。行任曰。俄與檢校待敎及戶曹堂郞。同往看審。則壁土窓戶。多有剝落處。不可不略略修改。故方欲擇日擧行。待修改。勢將還置矣。鼎修曰。晉邸胄筵。不日將開。而藏書閣之先爲修掃。下情實不勝慶幸矣。仍命退。承史以次退出。
정조 7년
癸卯七月十二月巳時。上御誠正閣。右副承旨入侍時。右副承旨柳誼。假注書李敬五。記事官李祖承尹行任。以次進伏訖。上命書傳敎曰。近日法綱。雖曰掃地。卿宰猶與群僚自別。凡係蔑法乖綱之事。首先犯之。曾無留難。下此小官。何足言也。然而大臣不飭。承宣不言。三司亦不論。至於今日賓筵。自上含忍不得。不得已向卿宰。發厭聞之說矣。大抵筵體。亦屬朝儀中一事。而所謂常參次對。近作諧謔之塲。呫囁之不已。甚至有岸帽而攘臂者。全沒肅敬之容。予則曰事似微細。所係則不輕。俄者問備之命。蓋出更觀前頭之意。今後隨事董飭。無至如前褻慢之意。言于廟堂。亦自政院。另加察飭。仍命退。承史以次退出。
정조 7년
行都承旨沈豐之坐。行左承旨李亨逵坐。右承旨徐鼎修坐。左副承旨林錫喆坐直。右副承旨柳誼坐直。同副承旨金峙默坐。注書二員未差。假注書李暾仕李敬五仕直。事變假注書金良倜仕。
정조 7년
林錫喆啓曰。合辭方張之時。兩司無詣臺之員。事甚未安。除在外疏批未下外。呈告人員。竝卽牌招。何如。傳曰。允。
정조 7년
柳誼啓曰。禁衛營將官來言。今日本營軍兵。日次私習云矣。敢啓。傳曰。知道。
정조 7년
柳誼啓曰。御營廳將官來言。今日本廳軍兵。日次私習云矣。敢啓。傳曰。知道。
정조 7년
柳誼啓曰。臣依定式。進詣仁政殿月臺。入直禁軍等戎器點考。則皆無頉。仍以傳敎內辭意。勞問。則亦皆好在云矣。敢啓。傳曰。知道。
정조 7년
備忘記。今癸卯秋等宣傳官內試射時。居首宣傳官李潤集。沒技宣傳官元永胄。竝依例直赴殿試。
정조 7년
備忘記。今癸卯秋等內試射時。各廳計劃居首內乘李溏。依例直赴殿試。
정조 7년
備忘記。今癸卯秋等別軍職內試射時。居首別軍職任嵂。依例加資。
정조 7년
備忘記。今番內試射時。掖庭署差備官司鑰李德鳳。柳葉箭一巡三中四分。依例直赴殿試。
정조 7년
傳于金峙默曰。政官牌招開政。
정조 7년
有政。吏批。判書徐浩修進。參判李敬養進。參議金憙進。左副承旨林錫喆進。以洪良浩爲大司憲。李思祚爲正言。鄭尙淳爲判尹。李崇祜爲左尹。嚴璹爲知義禁。尹得愚爲漢城判官。趙明寅爲健元陵令。金載遂爲司䆃主簿。姜鳳瑞爲延曙察訪。
정조 7년
傳于徐鼎修曰。使行旣已渡江。問于箕營。草記。
정조 7년
吏曹口傳政事。司僕正申致權落點。
정조 7년
林錫喆。以禮曹言啓曰。今番專經文臣。書啓時。前修撰李度謙。以詩傳第二卷懸註。前校理李錫夏。以春秋第五卷懸註。一從官案所錄。前日應講冊名及卷次而修啓矣。及其臨講時。李度謙。以詩傳第三卷應講。李錫夏。以書傳第一卷應講矣。今此御覽官案修呈時。有難依前懸註。依今番啓下。榜目修呈以入。而事甚怪訝。問其委折。李錫夏則本以春秋應講。而抄啓文臣之後。仍不赴講。抄啓文臣減下之後。不當復講春秋。故改以書傳應講云。至於李度謙則前前殿講時。詩傳第二卷。旣已不通之後。則今番所當復講第二卷。而乃以第三卷應講者。有違定式。推考警責。今番應講。考栍勿施。後殿講時。以第二卷應講事。分付。何如。傳曰。允。
정조 7년
金峙默。以兵曹言啓曰。本曹佐郞申大尹。身病猝重。屢度呈狀乞遞。宿衛重地。不可久曠。今姑改差。何如。傳曰。允。
정조 7년
吏曹啓目。粘因刑曹參議趙鼎鎭上疏批旨。取考疏本。則本曹正佐郞各一員。必以曾經守令。明習刑獄者。擇差而久任之。限三考勿遷他職亦爲白有臥乎所。猝難變通。今姑置之是白遣。此後段。秋曹郞官。毋徒以未經詞訟中差擬。或實職或前銜中。必擇綜密剛明之人而差擬。俾爲一分救弊之道。何如。判付啓。依允爲旀。刑曹郞官。近來多不擇擬。此後段如前除良。另加惕念爲良如敎。
정조 7년
刑曹啓目。粘司憲府行首書吏蔣壽良。所由金世輝等原情云云。身爲頭目。初不能禁斷。又從以掩匿。其在懲後之道。亦不可一次刑訊而止。一體照勘。何如。判付啓。依所啓施行爲有矣。金福龍等十一名。不必加刑。分輕重勘放後。草記爲良如敎。
정조 7년
柳誼。以御營廳言啓曰。本廳中軍李漢泰。身病甚重。勢難察任。改差。何如。傳曰。允。
정조 7년
兵批。判書李𡊠進。參判柳義養病。參議李亨元病。參知趙尙鎭入直進。同副承旨金峙默進。以李邦城爲五衛將。具埉爲忠壯將。李奭陪爲都摠經歷。李禹昌爲訓鍊主簿。金光顯爲僉知。李長烱爲月串僉使。金好德爲威鳳別將。副司直李命植鄭昌順洪益弼李在學吳大益。同知任嵂。訓鍊奉事張貴彬。副司果宋民載單付。
정조 7년
癸卯七月十三日卯時。上御誠正閣。推考房承旨入侍時。左副承旨林錫喆。假注書李敬五。記事官李祖承李崑秀。以次進伏訖。上曰。昨日朝夕食堂到記及今日朝食堂到記。爲幾人。分付成均館。知入。賤臣承命出問。以昨日朝夕到記合爲一百七十六人。今日朝食堂。未及爲之之意。仰達。上曰。左承旨與注書兼春秋。待令于靑陽門外。是日親臨內試射于春塘臺。上命書榻敎曰。左承旨入侍。賤臣與左承旨李亨逵偕入進伏。祖承先退。記事官尹行任追入進伏。上命書榻敎曰。差祭司僕正許遞。令該曹口傳差出。上曰。新差司僕正。無時肅謝。卽令入直之意。申飭。仍命退。承史以次退出。
정조 7년
癸卯七月十三日酉時。上御誠正閣。坐直承旨入侍時。左副承旨林錫喆。假注書李敬五。記事官李祖承李崑秀。以次進伏訖。上曰。今日傳香。爲幾處乎。錫喆曰。龍山江楮子島兩處矣。上曰。左承旨。何時出去乎。錫喆曰。自殿座所直爲出去云矣。上曰。兵判尙在闕中乎。錫喆曰。望筒姑未落點。故不敢出去矣。上曰。金虎門留門兵判。出去之意。分付。可也。仍命退。承史以次退出。
정조 7년
行都承旨沈豐之坐。行左承旨李亨逵坐。右承旨柳誼坐直。右副承旨洪秉纘在外。右副承旨奇彦鼎在外。同副承旨趙興鎭坐直。注書二員未差。假注書李暾仕李敬五仕直。事變假注書金良倜仕。
정조 7년
趙興鎭啓曰。合辭方張之時。兩司無詣臺之員。掌令李運彬。持平權裕。司諫洪彦喆。正言洪聖淵。旣有只推之命。竝卽牌招。何如。傳曰。允。
정조 7년
傳于趙興鎭曰。右副承旨馳詣宗廟景慕宮。奉審摘奸以來。
정조 7년
李亨逵啓曰。判府事鄭弘淳。元陵奉審後來待矣。傳曰。入侍。
정조 7년
承旨前望單子入之。洪秉纘奇彦鼎趙興鎭落點。
정조 7년
以吏曹參議金憙牌不進罷職傳旨。傳于柳誼曰。只推。
정조 7년
以掌令李運彬。持平權裕。司諫洪彦喆。正言洪聖淵牌不進罷職傳旨。傳于趙興鎭曰。只推。
정조 7년
柳誼啓曰。明日次對。兩司當爲進參。除在外疏批未下傳旨未下外。未肅拜呈告人員。竝待開門牌招。何如。傳曰。允。
정조 7년
柳誼啓曰。掌令李運彬。持平權裕。司諫洪彦喆。正言洪聖淵。旣有只推之命。竝待開門一體牌招。以爲次對進參之地。何如。傳曰。允。
정조 7년
以全羅監司雨澤狀啓。傳于趙興鎭曰。觀此狀本。初十日之雨。本道亦蒙均霑之澤。測雨器水深。至過半尺之多。言念民事。萬萬幸甚。列邑均霑與否。雨後農形。詳細條列狀聞。未移處。雖得甘霈。別無所益乎否。一體條列狀聞之意。令廟堂三懸鈴行會。
정조 7년
趙興鎭。以都摠府言啓曰。今日入直內三廳武兼禁軍及軍兵等。中日習射事。標信啓請矣。日勢已晩。不得爲之之意。敢啓。傳曰。知道。
정조 7년
趙興鎭。以吏曹言啓曰。厚陵參奉宋厚淵呈狀內。身病甚重。勢難上來察任云。今姑改差。何如。傳曰。朝家之令道臣薦剡人才。政欲試用。除拜之後。便欲辭遞。豈非無實之甚乎。此草記勿施。申飭上來。
정조 7년
趙興鎭。以備邊司言啓曰。以式年科不可更議停退事。草記批旨。有今秋庭試期日。在九月。都下艱食之時。許多儒武之觀光上來者。能無主客俱困之嘆乎。然式年旣不退期。則儒武之來京。一也。庭試不必退定乎。卿其與諸原任商量。論理草記。可也之命矣。今年合三慶庭試。何等莫大之慶科。而豈可踰年。在前雖如壬子之歲。慶科則無退行之事。設有儒武艱食之弊。事有輕重。不可以此爲拘。況今秋庭試期日。在於秋成之後。與新陳未接之際。尤有間焉。莫重慶科之決不可退定。臣意及原任諸大臣之意。莫不皆然。敢啓。傳曰。然則依卿等議施行。
정조 7년
趙興鎭。以備邊司言啓曰。以雇工定制事。草記批旨。有至如雇主雇工。犯科。罪在雇工則視他加一等。罪在雇主。則視他減一等之說。及凡於論勘。家長之於雇工。加於奴婢一等。雇工之於家長。減於奴婢一等云云。兩說俱有意見。而曰加曰減。未知議者本意在於合施何律。自廟堂更加商確。指一草記。可也之命矣。雇工殺害雇主。本有當律。無容更議。雇主殺害雇工之律。一說則曰比殺奴婢。宜加一等。一說則曰比平人相殺。宜減一等。以此兩說。參考律文。比殺奴婢加一等。則律爲杖七十。徒一年半。此則失之太輕。比平人相殺。減一等。則爲杖一百。流三千里。恐似合宜。伏候上裁之意。敢啓。傳曰。依議施行。
정조 7년
趙興鎭。以司僕寺言啓曰。濟州出來後運年例進上馬八匹。三名日進上馬六十匹。歲貢馬二百匹。合二百六十八匹內。一匹到康津故失。二匹到興德故失。一匹到大興故失。三匹到衿川病留。實納馬二百六十一匹。禾毛色別單書入之意。敢啓。傳曰。知道。
정조 7년
京畿監司沈頤之疏曰。伏以。我殿下。以不世出之姿。當大有爲之會。七年御極。一念圖治。天命之眷顧益新。人心之蘄向冞隆。宗祊奠盤泰之鞏。民生措衽席之安。而偶然仁天之示警。致有昨年之告歉。丙枕靡寧。玉食未遑。經年孜孜。卹焉如傷。穀物之不贍也。則移運於重溟。賑資之告乏也。則損出於帑藏。凡係懷保拯濟之方。無所不用其極。億萬生靈之得以全保。相與謳誦者。繄誰之賜也。賙政已訖。麥農繼臻。庶幾藍縷之類。回蘇。廈氈之憂。漸解。而夫何自春徂夏。雨澤愆期。三庚荏苒。四野焦赤。切急之患。焚惔之憂。不覺心寒。迺者渙發絲綸。求助臣鄰。言之惻怛。字字哀痛。在朝群工。擧皆感激思效。而好問之德。亦及於守土之臣。此可見君臣上下汲汲講究。以圖消弭之盛也。果然方寸之雨。霈然於數日之間。快紓九重之憂勤。大慰三農之渴望。旣危之民心。轉而爲安。天人捷應之理。尤不可誣矣。噫。臣本愚駑。矒無知識。冒當重寄。茫如墮井。縱使久於職次。稍自習熟。恐未有千慮之得。塵塞明旨。矧此新到旬餘。席不暇煖。便同聾瞽。道瘼民隱。未及採摭。其何敢掇拾塗說。猥徹崇聽。甘自陷於告君不實之科乎。若夫義理之湮晦也。懲討之不嚴也。紀綱之無以振刷也。風俗之莫可挽回。何莫非目下急務。而今殿下乃以天道休咎。歸之萬化之原。政謨得失。乃爲六事之責。側修之誠。無愧古先哲王。公車之獻替相繼。臺閣之進言無闕。則如臣一言。何足有無於其間。第以道內目下最急悶者論之。莫如漕轉一事。臣待罪一旬之間。再徹臭載之啓。當此繼用匱竭。國計罔涯之時。屢千石長腰。沈失於洋中。不但暴殄之爲可措。船路渰水之慘。守令被罪之擧。踵武相尋。而拯米之弊。專歸於沿海畿民。臣曾在湖西。稔知此弊。蓋其船價至薄。人皆不願。故每於晩時之後。輒被上司催促。不計船人之虛實。風勢之高下。惟以裝發免罪爲幸。畢竟偸盜故敗之患。多在於湖西稅船。原船作隊之議。旣發於廟堂。船價增益之論。亦在於本道。而議論岐貳。迄無變通。若此不已。則兩道痼弊。終無可除之日矣。下詢廟堂。講究長策。以爲萬全之圖。恐不可已也。至於守令久任。何時不可。而其在災年。尤是緊務。雖以今春本道言之。守宰之有罪。竝皆涵貸。委任而責誠。爲守令者。含恩頌愆。各盡其誠。善了賑事。實由於此。蓋新莅者。未必不勝任。久據者。未必善居職。而惟其視同身家。先事措劃。曲察隱恫。與民相孚。決知其新不如舊矣。頃於瓜遞兩邑守特仍之命。臣誠欽仰不已。此後除非有罪不可赦者。雖聲績俱著。在於應遷之人。民事未就緖之前。姑勿遞易。俾爲悉心經理。以盡濟民之方。實合事宜。請令該曹稟處焉。每當修省之日。輒擧審理之典。卽祖宗朝舊法。而殿下亦嘗行之矣。臣待罪秋官。仰覩哀敎。惻傷之意。藹然於折獄之間。此所以克享天心。迓續景命者也。然毋論罪犯輕重。不入於錄啓上聞者。又不知爲幾何。則此乃四聽之所未周也。亦願分付京外。劃卽決折。俾無瘐滯之患。此亦爲導迎和氣之一助矣。因此而有區區之私。昨年之饑。畿甸最酷。今歲之荒。又復若此。今雖幸得甘澍。獲免一路盡歉。若其未移處民情。無間於得霈與否。其憂責之大。稱塞之難。比前亦有加焉。今忽以如臣譾劣百無一能者。畀以按道之責。恐非綜核之政。而況臣所叨之職。卽先臣再按之地。頃於筵上。仰聆念舊之聖敎。臣感惶掩抑。涕淚無從。乃若不揆己分。冒當匪據。公私無補。終陷大戾。則不徒負聖上委毗之隆。其將重罪於棠陰父老。而無以見先臣於地下矣。此尤臣之徊惶踧踖。不能自定者也。早賜斥退。回換了勘。使民國重事。不至狼狽。此亦爲遇災懋實之道。伏願聖明。竝垂裁察焉。臣無任瞻天仰聖。惶恐俟命之地。答曰。省疏具悉。値今求助之日。陳此應旨之章。有懷無隱。予甚嘉之。第一件漕轉事。爛商便行之策。次對時稟處。第二件守令久任事。亦令該曹。論理回啓。第三件京外未錄啓獄囚事。卿言實合導和之政。依施。自廟堂枚擧。此意措辭。嚴飭京外掌獄官。俾各惕念。期有實效。聞今畿邑民情。殆無異於昨歲。來頭接濟。可謂茫然。然卿所叨。卽先卿再叨之地。卿之效力。必倍他人。予以是方欲寬慮。而若其責勵之方。亦不可與前伯。比而同之。卿其勿辭行公。
정조 7년
癸卯七月十四日卯時。上御誠正閣。奉審大臣入侍時。判府事鄭弘淳。行左承旨李亨逵。假注書李敬五。記事官李祖承尹行任。以次進伏訖。弘淳曰。晩熱愈甚。聖體。若何。上曰。一樣矣。上曰。今番奉審所見。比向來。何如。弘淳曰。賤慮或緣莎草之不善着根而然矣。大體不至大段。一如向來奉審時矣。上曰。大體不得不改封築矣。弘淳曰。然矣。有頉處。自上流水有滲入之慮。故以油芚加覆封表。而向伏承聖敎。慮或別有受頉處。故更從隙處。詳細奉審。則細沙無力難合而然矣。聞判府事洪樂性之言。伊時篩土用之云。固知愼重之道。靡不容極。而土性有津液。然後似當善交合矣。上曰。厥土。皆是穴前土乎。弘淳曰。應是局內土。而土性似沙壁土矣。臣率往其時沙土匠。細問其委折。則細沙篩用。不宜莎草。都不如恒用土性云。其言恐似然矣。上曰。改封時。不用新土乎。弘淳曰。恐不必更入新土。第當臨時審其土性而用之矣。上曰。如是則。好矣。弘淳曰。臣意則土之篩用。失其膏潤之性。雖以私家言之。用灰麤末。猶善成石。在今敬謹之道。心雖無窮。至於篩土。別無所益。此則臨時當稟定矣。上曰。當日內可能訖役乎。弘淳曰。役處不少。若至去舊土而用新土。則一日內訖役。恐未易矣。上曰。南邊則無頉。而只北邊而已乎。弘淳曰。然矣。臣伏見明陵謄錄。則圓封周回七十五尺。而元陵則八十五尺矣。又伏見甲子年聖敎。則有上尖下圓之命。若依此下敎。則封形似不大矣。上曰。聖敎旣如此。依此爲之。亦無妨矣。弘淳曰。近來事。只取觀美而無實效。是最可悶。至於莫重莫大之事。尤宜祛其華而懋其實矣。上曰。瓮家則不當設乎。弘淳曰。代用油遮日。似好。下敎中慮有雨水。則當爲假水道閣。而今難急遽。恐不如遮日之爲便好矣。上曰。獻陵儀軌。當有可考。前例。翰林出去。持來。行任承命出。奉入。弘淳曰。今覽儀軌。除瓮家而用油遮日。此外無他可考事矣。上曰。水道閣。別無緊關。代用好油芚。宜矣。上曰。慣於山役者。擇差領役。好矣。弘淳曰。勤幹解事者。恐未易得。設令有之。領役而已矣。上曰。領役與看役。似有間矣。弘淳曰。然矣。不必用領役。身親看審則。好矣。上曰。前期幾日。可以始役乎。弘淳曰。當爲二十餘日。而郞廳則八九日。堂上則三四日。都提調則一兩日。前期出去矣。上曰。役軍。無貽弊之端否。弘淳曰。高陽楊州之民。諳鍊山役。無異京軍。今若雇用兩邑之民。則恐無貽弊民間之慮矣。上曰。沿路農形。果何如。弘淳曰。臣之所過處。猶云小勝。而移秧餘痕。尙存者居半矣。發穗者只一庫。而日幾生涼。禾無成就之望矣。上曰。畿內歉荒。無異昨年。通津交河。尤爲慘然。湖南反不如湖西。其處民情。在在遑急。內浦亦未免慘歉云。然否。弘淳曰。沿海之邑。大體無餘地。臨陂萬頃爲尤甚。內浦中新昌一邑。稍勝云矣。上曰。嶺南則過雨云。然乎。弘淳曰。然矣。昨年歉荒。挽近所無。今年則雖不如昨歲之慘然。而亦未免穴農云。民事誠爲罔措矣。上曰。水原春大同不捧云者。何謂也。亨逵曰。春則停捧。似是秋大同矣。上曰。爲方伯守令者。豈不難乎。今年又未免設賑。有何經綸善爲之道乎。弘淳曰。倉卒料量。姑難仰對。而如南水原之尤甚邑。則面里分等之外。恐無他道矣。仍命退。諸臣以次退出。
정조 7년
癸卯七月十四日辰時。上御誠正閣。左副承旨入侍時。左副承旨林錫喆。假注書李敬五。記事官李崑秀尹行任。以次進伏訖。上命書榻敎曰。右承旨入侍。右承旨徐鼎修進伏。錫喆先退。上命書傳敎曰。右承旨左副承旨同副承旨。俱有實病。院中苟艱莫甚。許遞。前望單子入之。仍命退。承史以次退出。
정조 7년
癸卯七月十四日酉時。上御誠正閣。坐直承旨入侍時。同副承旨趙興鎭。假注書李敬五。記事官李崑秀尹行任。以次進伏訖。上曰。注書馳詣景慕宮。奉審摘奸以來。仍命退。承史以次退出。
정조 7년
行都承旨沈豐之坐直。行左承旨李亨逵病。行右承旨朴祐源未肅拜。左副承旨柳誼坐直。右副承旨黃昇源未肅拜。同副承旨趙興鎭坐。注書二員未差。假注書李暾仕李敬五仕直。事變假注書金孝建仕。
정조 7년
承旨前望單子入之。入之。朴祐源黃昇源落點。
정조 7년
以香室受押單子。傳于趙興鎭曰。親押。
정조 7년
以親押處所取稟。傳于趙興鎭曰。以仁政殿月臺爲之。親押後當齋宿。以此知悉。
정조 7년
趙興鎭啓曰。再明日永禧殿親祭祭文。當爲製進。大提學黃景源。卽爲牌招。以爲製進之地。何如。傳曰。允。
정조 7년
柳誼啓曰。明日永禧殿告由祭傳香。禮房承旨當爲齋宿。都承旨沈豐之。所當牌招。而拘於廳規。不得請牌。何以爲之。敢稟。傳曰。牌招。
정조 7년
檢校待敎李崑秀待敎尹行任啓曰。卽伏見京畿監司沈頤之狀本。則以爲。黃海監司沈念祖處。齎傳御筆帖子奉往時。爲撥卒閪失云矣。御製御筆。事體何等重大。而致有撥站中路閪失之擧。事未前聞。萬萬驚駭。方以刻期覓納之意。爲先嚴飭。該道臣不能檢飭之罪。所當重勘。而本閣請推之外。無他可施之罰。何以爲之。敢稟。傳曰。道臣。爲先從重推考。
정조 7년
趙興鎭啓曰。卽者。中樞府錄事來言。行判中樞府事李徽之。伏見內閣啓辭批旨。不勝萬萬震懍。走伏金吾門外。恭俟嚴譴云矣。敢啓。傳曰。勿待命事。遣史官傳諭。奉審事體。不輕而重。則原任閣臣一人外。俱不進參。以至不得成班擧行之境。元定期日。未免因此虛度。寧有如許事體乎。雖以丙申以前萬寧殿奉審言之。沁留無端不爲。則朝廷其可等閒看過乎。大抵御容之藏于本閣。遠倣宋時龍圖故事。近遵我朝萬寧已例。而創始未踰數歲。成憲便欲抛棄。予誠爲卿等慨然。然非卿一人之事。卿須安心事。一體傳諭。
정조 7년
趙興鎭啓曰。卽者禁府都事來言。行判中樞府事李徽之。今方待命於金吾門外云。係是大臣去就。敢啓。傳曰。知道。
정조 7년
趙興鎭。以禮曹言啓曰。今此永禧殿親行酌獻禮時。自上當有散致齋之禮。而正日只隔二日。散齋則勢未及依例擧行。殿下自今日散齋一日於別殿。致齋一日於正殿。凡散齋。有司不啓刑殺文書。致齋。惟啓享事。諸享官及近侍之官應從升者。竝散齋一日於正寢。致齋一日於本司。陪享百官。諸衛之屬。守衛殿門者。各於本司。淸齋一宿事。知委。何如。傳曰。允。
정조 7년
柳誼。以戶曹言啓曰。璿源殿雨漏處。時御所差備內外。慶熙宮修改吉日。令日官推擇。則璿源殿雨漏處修改。七月十九日辰時。時御所差備內外修改。同月二十六日卯時。慶熙宮修改。八月十七日卯時爲吉云。以此日時擧行之意。敢啓。傳曰。眞殿修改日字。依此擧行。至於大內雨漏及頹圮處修改。以今經費。以今民事。此時始役。實有時詘之歎。而近年連因抛置。目下所見。極爲可悶。更過今年潦夏。役處必致浩大。來頭反有倍加之弊。到今勢將略略修補。而亦不可一毫張大。時御所各處執頉處。慶熙宮各處執頉處。卿其更加參考前後手本及本曹看審記。改瓦幾處。改椽幾處。改築垣幾處。秩秩區別。別單書入。待判下只以十分時急處修改。可也。
정조 7년
柳誼。以戶曹言啓曰。訓局軍兵等兼料不足大米。代以關西小米劃給事。本曹草記批旨內。貿米一款。更爲論理草記事。命下矣。今番兼米變通時。與訓將所商量者。只在於穀物數爻之相當與否而已。貿米一款。初不議到。且臣曹則旣無自京貿取之道。故有此移劃西米之擧。貿米之道。令訓局更加講究。從長稟處。何如。傳曰。兼料條之劃給小米。換作大米。決知爲行不得之事。以今都下無他生穀之方。勢將預買貢米。事面之苟艱。姑舍是。當此艱食之時。行此耗穀之政公私俱有所妨。卿其更加爛商。從長論理。草記。可也。
정조 7년
柳誼。以觀象監官員。以領事提調意啓曰。胎峰三望置簿處。竝爲看審馳報之意。發關該道矣。該道報狀內以爲。原州酒泉面福龍山壬坐丙向處段。該判官馳往看審。則一如乙卯年占得時所錄。無頉安穩。而春川水淸院子坐午向處段。該府使馳往看審。則水淸嶺東距三里許爲胎峯。峰上果有子坐午向處。而雍正十一年。已用於翁主阿只氏胎室。室前有小標石刻。記藏胎年月及書標官職姓名。故印出其石刻上送矣。本監胎峰置簿冊子。乃是庚午年改修整者。而水淸院子坐午向處。明白載錄。則可知其時之爲空閑地。而今此春川府所謂雍正十一年已爲藏胎云者。卽是庚午以前十八年事。且其水淸嶺之嶺字。與本監置簿水淸院。之院字相左。以此觀之。則該府所報之外。似有別般占置處。而特以其年久。該府不能詳認之致。卽爲發遣相地官。更加看審以來後。稟定。何如。傳曰。依筵敎。更令府使。親審報來後。草記。
정조 7년
柳誼。以義禁府言啓曰。原春監司蔡弘履狀啓。據刑曹粘目內。江陵縣監李夔。移本府處之事。允下矣。李夔時在任所云。依例發遣府書吏拿來。何如。傳曰。待待命拿囚。
정조 7년
癸卯七月十五日申時。上御誠正閣。坐直承旨入侍時。同副承旨趙興鎭。假注書李敬五。記事官李崑秀尹行任。以次進伏訖。上曰。永禧殿祭報府。持入。賤臣承命出。奉入上命書傳敎曰。今十九日永禧殿修改時。各室將有移還安之擧。事面極爲重大。初欲躬詣行祀。而以璿源殿修改。亦在當日。尙此趑趄矣。更思十七日亦云吉日。永禧殿修改。以十七日進定。伊日先詣太廟。行展謁禮。次詣永禧殿展拜。行移安之禮。事畢後還安。仍行還安祭。以酌獻禮磨鍊。告事由祭。勢難躬將。當日曉顯。遣大臣爲之事。該房知悉。又命書傳敎曰。十七日景慕宮秋展謁。勢難當日爲之。更以念前後卜日行禮。以此分付。興鎭所啓。明日親押時。承旨不可不備員。而左副承旨洪秉纘。右副承旨奇彦鼎。俱爲在外。合有變通之道。何以爲之。敢稟。上曰。然則許遞。前望單子入之。可也。出擧條上命書傳敎曰。再明曉行告事由。則當於明日動駕齋宿。以展謁相値。宜是酌獻之故。不得已當日動駕。而明日當詣摛文院齋宿。再明日曉頭出宮。該房以此知悉。上曰。明日齋宿時挾輦軍一百名。再明日隨駕軍仍用。侍衛。雲寶劍外。只入直磨鍊。出榻敎又命書傳敎曰。都摠管望筒。文臣殿講日下批。則尙不頒布云。中間必有遺漏而然。該房承旨。從重推考。其委折。査實以啓。又命書傳敎曰。再明日告事由後。墻垣役事。卽當始役。戶禮工曹堂上。動駕前先爲進去。待天明始役事。分付。殿內望見處。以布帳遮隔事。預令知悉。又命書榻敎曰。明日出宮門路。以協陽門爲之。仍命退。承史以次退出。
정조 7년
癸卯七月十五日酉時。上御誠正閣。坐直承旨入侍時。同副承旨趙興鎭。假注書李敬五。記事官李祖承李崑秀。以次進伏訖。上曰。都承旨出牌。牌去來催促。雲寶劍望筒入之。賤臣承命出。持望筒入。上曰。別雲劍望催促。再明日祭報府入之。賤臣承命出。奉入。仍命退。承史以次退出。
정조 7년
行都承旨沈豐之齋宿。行左承旨李亨逵齋宿。行右承旨朴祐源齋直。左副承旨柳誼齋宿。右副承旨黃昇源齋直。同副承旨趙興鎭齋宿。注書二員未差。假注書李暾齋宿李敬五齋直。事變假注書金良倜仕。
정조 7년
大駕詣摛文院後。奎章閣政院玉堂藥房口傳問安。答曰。知道。
정조 7년
黃昇源啓曰。明日大駕詣宗廟入齋室後。王大妃殿惠慶宮當爲問安。何承旨進去乎。敢稟。傳曰。左副承旨進去。
정조 7년
傳于黃昇源曰。禮房承旨馳詣永禧殿。奉審摘奸以來。
정조 7년
以京畿監司御筆板封取去罪人張允金嚴覈事狀啓。傳于黃昇源曰。撥將及撥軍。照律勘配。李三才事。固無情。罪則不輕。亦爲參酌照勘。張允金。嚴刑勘處。竝分輕重決放後狀聞。推納捕校。不可無激勸之典。況御筆事體自別。豈非向日巡牌推納事。令該曹。依例帖加成給。本營羅卒。自卿營各別施賞事。回諭。卿則始有不飭之失。終有覓納之功。可謂功過相準。推考有難分揀。御筆帖子。卿處賜給。以此知悉事。一體。回諭。
정조 7년
趙興鎭。以兵曹言啓曰。今七月十七日武臣堂上朔試射日次。而動駕相値。不得爲之之意。敢啓。傳曰。知道。
정조 7년
吏曹口傳政事。以嚴璹爲內局分提調。
정조 7년
癸卯七月十六日卯時。上御仁政殿月臺。親押入侍時。上具翼善冠衮龍袍陞座。行都承旨沈豐之。行左承旨李亨逵。行右承旨朴祐源。左副承旨柳誼。右副承旨黃昇源。同副承旨趙興鎭。假注書李暾李敬五。記事官李祖承李崑秀。以次侍立。上親押訖。上曰。祭官何不入來殿庭。吏曹郞廳何不董飭乎。仍詣摛文院。駕前下敎曰。吏曹郞廳。事過後拿處。上入詣堂內。承史以次侍立訖。上曰。藥房都提調檢校直提學入侍。賤臣承命出。與都提調徐命善。直提學鄭民始偕入進伏。命善曰。勞動之餘。聖體。若何。上曰。一樣矣。上謂民始曰。何日還來乎。昨緣無人。不得奉審。是何事體。民始曰。臣入來始得聞之。已不勝驚駭。又伏見下敎。尤萬萬惶懍矣。命善曰。奉審無人。萬萬駭然。而昨日二字下敎。是豈臣子所可承聞者乎。還收伏望。上曰。已改之矣。上曰。摛文院門路狹窄。出入時必祛步輦橫杠。事甚苟艱。稍令高大似好。其能趁今曉爲之否。民始曰。畢役則恐似不及。而只出門路則易。然中門亦令同時。改爲稍廣於前則似好。出門於東邊則門路亦順矣。上曰。戶判書啓。如未及修正。則先爲入侍。賤臣承命出。與戶曹判書徐有隣偕入進伏。上曰。永禧殿樑上塗灰及改瓦事。明日可盡爲之乎。有隣曰。將用泥灰。一日內恐難訖役矣。上曰。舊灰剝落。瓦間塞其水道。故輒有雨漏之患。今番則申飭善爲之。此闕役事。亦速速了當。好矣。彼闕則役處。何如。有隣曰。奉審然後謹當詳知。而書啓中改瓦改椽築墻等事。各各區別。故條目浩汗。未及修整矣。上曰。景春殿役事。實爲重難。他用經費。猶可說也。至於土木之役。中間尾閭過半。其何能盡察乎。有隣曰。今方指揮嚴飭。俾無閪失之患矣。上曰。時敏堂。何時改爲乎。命善曰。數年內不可不爲之矣。上曰。上闕衛將。向旣嚴飭。窓戶一隻。如或見失。使衛將推納事。已爲定式。戶曹奉審。亦爲定式。而頹圮剝落。如彼之甚。大體不得種種申飭之致矣。上曰。洪忠道沿海六七邑。今番雨澤。竟未霑及云。事極怪訝矣。命善曰。水原亦不雨云矣。上曰。楊州長湍。則何如云耶。民始曰。早移秧處稍勝。而其餘則無望云。田穀則頗勝於畓穀云矣。有隣曰。丁酉年禁其移秧。而適値歲飢。民情騷然。故還收禁令。不但俗習忸於懶農。大體移秧之處。事半功倍。利之所在。禁之不得矣。上曰。廣州。何如云乎。民始曰。中道未免歉荒。上下道稍勝云。豐德通津。亦爲慘歉云矣。上曰。湖南。何如云耶。民始曰。蘆嶺以上頗有望。嶺以下則無餘地云。大體沿邑尤甚。明年民事。固已憂悶。而國用亦罔措矣。命善曰。近來賑口之夥然。於古罕有矣。上曰。昨年賑政。槪不少矣。上曰。水原大同事。有口者皆言矣。有隣曰。朝家蠲恤之政。無所不可。而停退一節。恐似不可矣。民始曰。停捧之害果不少。昨年則殆同再停。只啓衆民之希望矣。上曰。禮房承旨馳詣永禧殿。摘奸以來。興鎭曰。明日別雲劍。以今日別雲劍當仍。而寶劍則無下敎。何以爲之乎。上曰。一體爲之。可也。興鎭曰。昨日傳敎中。有戶禮工判先詣之敎。而明日宗廟殿內奉審時。戶禮判例爲入參矣。以次堂擧行乎。上曰。禮工判則先詣。戶判以藥房隨駕。可也。興鎭曰。今日新除授宣傳官。當爲淸齋。而以晩後下批。不得肅謝。何以爲之乎。上曰。使之肅拜。仍爲淸齋事。分付。上曰。戶判馳詣永禧殿。奉審以來。豐之曰。明日都提調副提調隨駕提調。先詣永禧殿看役。王大妃殿湯劑。無監煎之人。何以爲之乎。上曰。分提調差出。可也。命書傳敎曰。藥房分提調。令該曹口傳差出。上曰。戶判入侍。賤臣承命出。與戶曹判書徐有隣偕入進伏。上曰。奉審。果何如。有隣曰。役處浩大。而始役時刻爲午時。實有窘束之慮。何以爲之乎。上曰。役時進定。移安前某條訖役。可矣。仍命書榻敎曰。明日聚軍。以開東前爲之。又命書傳敎曰。明日開門差早。仍命退。諸臣以次退出。
정조 7년
行都承旨沈豐之坐直。行左承旨李亨逵坐。行右承旨朴祐源坐。左副承旨柳誼坐直。右副承旨黃昇源坐。同副承旨趙興鎭坐。注書二員未差。假注書李暾仕直徐瀅修仕。事變假注書金良倜仕。
정조 7년
大駕詣宗廟入齋室。奎章閣政院玉堂藥房口傳問安。答曰。知道。展拜罷後。奎章閣政院玉堂藥房口傳問安。答曰。知道。詣永禧殿入齋室後。奎章閣政院玉堂藥房口傳問安。答曰。知道。奉審後。奎章閣政院玉堂藥房口傳問安。答曰。知道。酌獻禮罷後。奎章閣政院玉堂藥房朝廷二品以上六曹堂上兩司長官口傳問安。答曰。知道。還宮後。奎章閣政院玉堂藥房口傳問安。答曰。知道。
정조 7년
傳于柳誼曰。近以廟殿官擇差事。屢有飭敎。而殿令柳明渭。年老之致。殿中周旋。專不成樣。令該曹。後日政。移擬閑司。其代。各別擇差事。另飭銓曹。
정조 7년
備忘記。雨漏處修補之役。旣命待明年擧行。而其中慶熙宮之光明殿。昌慶宮之景春殿。一則大內受朝賀之正殿。與仁政明政無異。一則事體與寶慶堂一也。雨漏及椽木修改。餘倂置之事。分付戶曹。
정조 7년
備忘記。再明日璿源殿修改時。戶禮工曹堂郞進參。時原任大臣。亦於展拜時參班事。知悉。大臣則遣史官。傳諭。
정조 7년
傳于柳誼曰。朝儀殆不成樣雖以今日動駕時言之。所謂班行。金玉之圈。緋綠之衣。相雜成班。以至展謁之時。陪享之際。亦皆如此。事之駭然。莫此爲甚。當該監察。所當重勘。而近來動駕稀闊。春謁後今始展禮之故。儀節或不無生疎而然。今番特爲參酌。後復有如此之弊而不卽呈課。則該監察當各別嚴繩。文蔭武諸監察。待開門發牌聽傳敎。亦以此意。傳于政府。且以喧嘩事言之。前日殿座或動駕時。猶不無申飭之效。近日則不然。兵曹判書躬行禁喧之事。亦不得禁斷。此無他。別雲劍及兵摠堂上侍衛等。多率跟隨之致。昨日一二重宰事。雖已現發。姑此任之。令政院嚴飭諸臣。此後無或如前冒蔑法禁。
정조 7년
假注書李敬五改差。代以徐瀅修爲假注書。
정조 7년
以開城留守上疏批答祇受狀啓。傳于沈豐之曰。崇節祠竝享之命。蓋出於表忠之意。竝享日當致祭。日字更爲登聞事。回諭。
정조 7년
以十八日專經武臣殿講。取稟。傳于柳誼曰。春講夏講。俱未設行。況朔射出令。凡爲幾次。事之無實。孰甚於此。然日熱如此。勢難如例爲之。今番專經講。以朔試射代行。日字二十七日爲之。
정조 7년
以平安監司問安正使疏批傳諭事狀啓。傳于柳誼曰。向因使行如期前進事。有行會於道伯。而觀此批答。傳諭狀本。卿在灣上祗受云。何間渡江乎。卿其具由狀聞事。下諭于正使。
정조 7년
以洪忠監司結城稅穀濫載守令韓德厚現告狀啓。傳于柳誼曰。此時本邑守令。不可暫刻曠官。姑待秋事。出場。捧傳旨。設令秋成之後。如非拿問之命。無或上送事。回諭。
정조 7년
以漢城府民家頹壓單子。傳于柳誼曰。恤典。考例題給。
정조 7년
以侍臣禁推傳言。傳于柳誼曰。分揀。
정조 7년
以吏曹佐郞李集斗拿處傳旨。傳于柳誼曰。不過申飭。分揀。
정조 7년
沈豐之。以禮曹言啓曰。十七日景慕宮展謁。勢難當日爲之。更以念前後卜日行禮。以此分付事。命下矣。卽令日官推擇。則今七月十九日二十日吉。二十一日二十二日二十三日二十四日二十五日俱有拘忌。二十六日二十七日二十八日俱吉云。以何日定行乎。敢稟。傳曰。以二十日爲之。晩熱猶甚。軍兵勞苦之弊。不可不念。由弘化門館峴作行。以此令兵曹知悉。軍兵以入直擧行。一依定式施行。
정조 7년
柳誼。以兵曹言啓曰。依下敎。侍衛禁軍武藝出身武藝別監及內吹等處。設粥以饋之意。敢啓。傳曰。知道。
정조 7년
柳誼。以訓鍊都監言啓曰。依下敎。挾輦軍別技軍兼內吹等處。設粥分饋之意。敢啓。傳曰。知道。
정조 7년
柳誼。以禁衛營言啓曰。依下敎。本營槍劍軍等處。設粥分饋之意。敢啓。傳曰。知道。
정조 7년
柳誼。以御營廳言啓曰。依下敎。本廳兼內吹等處。設粥分饋之意。敢啓。傳曰。知道。
정조 7년
柳誼。以兵曹言啓曰。依下敎。侍衛禁軍武藝出身武藝別監及內吹等處。蜜水分饋之意。敢啓。傳曰。知道。
정조 7년
柳誼。以訓鍊都監言啓曰。依下敎。挾輦軍別技軍兼內吹等處。解渴之意。敢啓。傳曰。知道。
정조 7년
柳誼。以禁衛營言啓曰。依下敎。槍劍軍等處。解渴之意。敢啓。傳曰。知道。
정조 7년
柳誼。以御營廳言啓曰。依下敎。本廳兼內吹等處。蜜水解渴之意。敢啓。傳曰。知道。
정조 7년
柳誼。以義禁府言啓曰。昆陽郡守趙貞相。令該府拿問定罪事。傳旨。啓下矣。趙貞相。時在任所云。依例發遣府羅將拿來。何如。傳曰。待待命拿囚。
정조 7년
柳誼。以刑曹言啓曰。因兵曹判書李𡊠所啓德積前僉使金鼎燦罪狀。令攸司稟處事。命下矣。金鼎燦。係是朝官。令義禁府擧行。何如。傳曰。允。
정조 7년
副修撰李頤祥疏曰。伏以。旱魃又肆於今夏宸憂。殆甚於昨年。雲漢之望。靡安丙枕。圭璧之薦。徧擧群神。屢降責躬之音。誕示求助之誠。聖上之勤勞至此。臣民之焦灼。如何。何幸靈應斯捷。甘霈普洽。臣與村翁野叟。目見其枯者勃然而向蘇。涸者倐然而盈科。欣欣相告。歌詠聖澤。此際又伏見傳敎下者。十行絲綸。丁寧懇惻。對越之誠。尙若遇災之初。修省之方。無間未雨之時。至諭以諸臣應旨之章。無以得雨而中止。此誠三代之所未聞。而今臣得親見於聖明之世也。凡厥忠志之士。孰不殫竭忱悃。對揚休命。以副我聖上交修之盛意。而獨臣見叨之職。卽臣自劃之地。前後恩除。一味逋慢。義分都虧。罪戾增深。臣方杜門悚息。嚴讉是俟。玆不敢揚揚隨人。猥入文字。囁嚅至今。愧悚尤大。今始來從縣道。申暴微懇。伏乞聖慈。俯賜憐察。亟削臣職。俾安私分。仍勘臣罪。以爲孤恩慢命者之戒。不勝萬幸。臣適有區區所懷。略此附進於辭疏之末。臣於向來。猥忝坊銜。有以仰揣聖學高明。無資臣僚之上裨。況近者講官。未必皆宿儒碩士。名雖啓沃。其實難副。致使聖心倦於開講。而第念一日之內。有朝晝夕三講。而繼之以夜對者。非但專爲其攻學。亦欲接賢士大夫之時常多。接宦官宮妾之時常小。則講與對之不可或廢也。明矣。乃者秋序向闌。涼意漸生。伏願繼自今日開經筵。時敏聖工。深留意於監善懲惡之方。無規規於字義音釋之末。則臣雖迹阻橫經。榮同陪筵矣。且伏念。敎胄之道。必自孩提之時。此漢臣賈誼所以眷眷於三代長久之術也。惟我元子宮誕彌之月。居然已近。朝野歡情。擧切延頸之望。誠以此時。廣選文學行誼兼備者。以爲左右輔翼之具。則吾東方億萬年無疆之休。實基於斯矣。豈不盛哉。臣無任屛營祈懇之至。謹昧死以聞。答曰。省疏具悉。首陳事。當自處暑。依此爲之。尾陳事。爾言實是目下緊務。亦當留意。爾其勿辭。上來察職。
정조 7년
癸卯七月十七日卯時。上詣宗廟永禧殿。展拜時。行都承旨沈豐之。行左承旨李亨逵。行右承旨朴祐源。左副承旨柳誼。右副承旨黃昇源。同副承旨趙興鎭。假注書李暾李敬五。記事官李祖承李崑秀。以次侍立。上具翼善冠衮龍袍。乘輿出。至太廟入齋殿。改具冕服。執圭詣版位。西向立。左通禮跪啓請四拜。上四拜。百官在位者皆四拜訖。上陞詣廟內奉審。仍詣永寧殿。行禮如上儀。上還詣齋殿。改具遠遊冠絳紗袍。出廟門。謂豐之曰。廟門內禁雜人。前後屢次申飭。而一番摘奸。輒不免執頉。此後則惕念奉行。俾勿犯科之意。言于廟官。豐之出傳。上見諸侍臣預先上馬。敎曰。侍臣上馬。頒令之前。輕先上馬。極爲駭然。上馬侍臣。皆令下馬。待頒令上馬。仍命諸侍臣。事過後一倂禁推。仍詣永禧殿。入洞口後。敎曰。侍衛中有扶腋而行者。知入。命兵曹判書李𡊠進前。敎曰。禁喧。申飭。不啻縷縷。而今日喧嘩太甚。安有如此紀綱乎。卿則記過。回鑾後待令於闕外。而爲先出去。躬自申飭。可也。上入齋殿。改具冕服。執圭詣版位。行禮如廟儀訖。陞詣殿內奉審。大祝各奉影幀匱。移安如儀。上命戶曹判書徐有隣禮曹判書李在協工曹判書鄭民始。率郞吏工匠入來付役。時原任大臣。亦皆入來監董。上親御移安廳前楹。使有隣部分郞吏匠手。於是。以戶曹正郞林濬浩。佐郞沈定鎭董役。而繕工監假監役朴師郯朴升壽。率計士洪就成李忠憲。戶曹吏宋德明趙恒祚韓景琦元亨大。繕工吏林德觀。泥匠朴太成等九人。蓋匠張興泰等七人主前面。假監役申史源李敦源。主簿宋奎瑞。率計士李命權尹昌殷金聖宅。戶曹吏韓碩獜李聖珏盧守一。繕工吏朴春輝。泥匠黃龍世等十人。蓋匠元景郁等十人主後面。假監役李在容。副奉事鄭東輔。率計士李思一李景膺。戶曹吏朴弘弼延景星李胤升。泥匠洪秀男等八人。蓋匠金世輝等三人主右面。奉事李翊永沈喜永。率計士李最明金昌禧。戶曹吏金仁聲金載旼朴景寅。泥匠方魯美等九人。蓋匠崔奉先等五人主左面。役旣始。上命判府事徐命善鄭弘淳。敎曰。後面則予方親臨董役。而前面則但使該曹堂郞董役。卿等須替予進去。使予心如躬臨也。命善等受命趨前。上命戶曹參判趙時俊入侍。敎曰。正殿及移安廳亂簾鋪陳之可改者。卿須一一奉審。隨卽修補也。時俊受命。日已晩。上猶拱立。不入小次。藥房都提調徐命善。提調徐有隣。副提調沈豐之進前奏曰。役事今幾就緖。而日熱近午愈甚。終朝親臨。恐有妨於攝養之節。暫入小次。使臣等董役。千萬伏望。上曰。昔在先朝。凡有廟殿之修改。則每覩我先大王整衣臨御于移安廳前。還安畢。始入小次。此小子之所嘗欽仰者。今何敢自暇自逸。不思繼承之圖乎。諸大臣進前。齊聲力請。上不聽。上欲問工匠數少之由。召戶曹郞廳。無一人應者。仍命問于計士書吏。則四面助役者外。亦無待令之人。上命戶曹判書。越俸三等。晩到郞廳竝汰去。行首計士及書吏。令攸司事過後科治。出榻敎敬五病。未隨詣。上命卽爲改差。假注書徐瀅修。追入侍立。日未夕。役且完。豐之進稟親祭正時。上命隨時。仍命祐源。整齊以奏。祐源趨進殿內。奉審修掃訖。進奏整齊。上詣祗迎版位。影幀匱至。鞠躬祗迎。還安後。遂行酌獻如禮。仍入齋殿。改具遠遊冠絳紗袍以出。命興鎭書傳敎曰。工役順成。戶曹官吏處分。分揀。又命書傳敎曰。本殿守僕等。令該曹考例施賞。遂還宮。諸臣以次退出。
정조 7년
行都承旨沈豐之坐。行左承旨李亨逵坐。行右承旨朴祐源坐直。左副承旨李在學坐直。右副承旨未差。同副承旨趙興鎭坐。注書二員未差。假注書李暾仕徐瀅修仕直。事變假注書金良倜仕。
정조 7년
沈豐之啓曰。卽者校理李太亨。修撰吳泰賢。因副修撰李頤祥上疏。謂有情勢。陳疏經出。原疏纔已退却矣。所當直捧禁推傳旨。而此與無端經出有異。推考警責。仍卽牌招入直。何如。傳曰。允。
정조 7년
傳于李亨逵曰。戶房承旨與戶曹判書入侍。
정조 7년
沈豐之啓曰。假注書李暾。身病猝重。勢難察任。今姑改差。何如。傳曰。允。
정조 7년
以京畿監司李孝亨等照律發配事狀啓。傳于李在學曰。編配之多。亦屬可悶。李三才刑推放送定配。分揀事。回諭。
정조 7년
趙興鎭啓曰。校理李太亨。修撰吳泰賢牌不進罷職傳旨。今方捧入。而玉堂上下番俱空。事甚未安。校理鄭在信。副修撰李頤祥曺遠振俱在外。副校理李泰永林道浩。修撰洪文泳。竝卽牌招。以爲推移入直。何如。傳曰。允。
정조 7년
趙興鎭啓曰。副校理李泰永林道浩。修撰洪文泳牌不進罷職傳旨。今方捧入矣。校理李太亨。修撰吳泰賢傳旨未下。校理鄭在信。副修撰李頤祥曺遠振俱在外。玉堂上下番俱空。事甚來安。未差之代。政官牌招開政差出。待下批牌招。以爲推移入直之地。何如。傳曰。允。
정조 7년
有政。吏批。判書徐浩修進。參判李敬養進。參議金憙牌不進。右副承旨黃昇源進。啓曰。副應敎。今當差出。而曾經之人。只有二人。以二望擬入之意。敢啓。傳曰。知道。以李壽咸爲持平。李魯春爲副應敎。李崇祜爲刑曹參判。趙公鎭爲兵曹佐郞。李普衍爲監察。崔慶鎭爲軍資主簿。刑曹正郞朴健陽。工曹佐郞金絅采相換。刑曹佐郞洪絲浩。中部都事朴敬圭相換。刑曹佐郞李尙琦。西部都事兪漢紀相換。刑曹佐郞許霔。掌樂主簿尹晢東相換。
정조 7년
兵批。判書李𡊠病。參判柳義養病。參議李亨元病。參知趙尙鎭入直進。同副承旨趙興鎭進。副司直林錫喆金峙默洪秉纘奇彦鼎。副護軍柳仁喆單付。
정조 7년
傳于趙興鎭曰。承旨前望單子入之。
정조 7년
以吏曹參議金憙牌不進罷職傳旨。傳于朴祐源曰。許遞。前望單子入之。
정조 7년
傳于朴祐源曰。承旨前望單子入之。
정조 7년
承旨前望單子入之。朴天衡落點。
정조 7년
傳于趙興鎭曰。新除授吏曹參議。牌招察任。
정조 7년
傳于趙興鎭曰。新除授承旨。牌招察任。
정조 7년
朴祐源啓曰。新除授右副承旨朴天衡。時在慶尙道善山地。斯速乘馹上來事。下諭。何如。傳曰。許遞。前望單子入之。
정조 7년
兵曹口傳政事。副司直金憙單付。
정조 7년
朴祐源。以司僕寺言啓曰。濟州出來先運別御乘馬二十匹。差備進上馬八十匹。山屯馬六十匹。凶咎駑駘馬二十匹。合一百八十匹禾毛色。別單書入之意。敢啓。傳曰。知道。
정조 7년
趙興鎭。以義禁府言啓曰。因兵曹啓辭。德積前僉使金鼎燦。移義禁府擧行事。允下矣。金鼎燦。時在任所云。依例發遣府羅將。交代後拿來。何如。傳曰。待待命拿囚。
정조 7년
趙興鎭。以刑曹言啓曰。全羅道徒流案中興陽縣徒三年定配罪人乙禮移配關西遠地。長興府徒三年定配罪人金時得移配海西事。書下矣。罪人乙禮平安道孟山縣。金時得黃海長連縣。竝移定配所。令本道別定將吏。卽爲押送于各其配所事。發關。分付之意。敢啓。傳曰。以本道沿海邑之被災孔酷。初欲區別移配。取見徒流案。不無一二處名下懸註者。而更思。如是之際。徒令主客俱困。方此咨且姑且留中矣。觀此草記原文書。必是混下之致。近來政院事。皆如此。孰云柳誼之修擧。伊日使此承宣秩秩抄出後。文書則仍令藏置。豈可經先出給乎。事之疎漏。莫甚於此。後弊所關。不可無警。當該承旨罷職。此草記勿施。
정조 7년
禁府啓目。東萊前府使李養鼎原情云云。傳旨問目內辭緣。泛稱遲晩。所當請刑是白乎矣。曾經侍從勿爲請刑。旣有先朝受敎。議處。何如。判付啓。滯囚可悶。今日內照律爲良如敎。
정조 7년
禁府啓目。禮曹正郞具性玉原情云云。傳旨內辭緣。泛稱遲晩。刑推得情。何如。判付啓。分揀放送。
정조 7년
禁府照目。東萊前府使李養鼎矣。慶尙道暗行御史沈基泰書啓內。嚴於束濕而反歸太猛。病於貪盃而時或駭擧。門守不嚴而有行旅攔入之事。科條漸弛而啓商人負債之路。誠非所以威制信服之道。市人趙益龍姜孟龍姜就英等。負債於倭人。多者爲三十餘兩。小者十餘兩。該府使之平日不能嚴飭之失。在所難免罪。杖八十收贖。奪告身三等私罪。奉敎功減一等爲良如敎。